ກອງປະຊຸມໃຫຍ່ ຄັ້ງທີ VI ຂອງ ສະຫະພັນກໍາມະບານ ກະຊວງ ໂຍທາທິການ ແລະ ຂົນສົ່ງ
ກອງປະຊຸມໃຫຍ່ ຄັ້ງທີ VI ຂອງ ສະຫະພັນກໍາມະບານກະຊວງ ໂຍທາທິການ ແລະ ຂົນສົ່ງ ໄດ້ໄຂຂື້ນ ໃນຕອນເຊົ້າ ຂອງວັນທີ 06 ມີນາ 2015 ແລະ ໄດ້ດຳເນີນມາເປັນເວລາ 1 ຄາບ; ທີ່ຫ້ອງປະຊຸມໃຫຍ່ ຂອງກະຊວງໂຍທາທິການ ແລະ ຂົນສົ່ງ, ໂດຍພາຍໃຕ້ການເປັນປະທານຂອງ ສະຫາຍ ແສງດາວວີ ກັດຕິຍະສັກ ຮອງປະທານສະຫະພັນ ກຳມະບານກະຊວງ ໂຍທາທິການ ແລະ ຂົນສົ່ງ, ກອງປະຊຸມຖືເປັນກຽດຢ່າງສູງ ທີ່ໄດ້ຕ້ອນຮັບ ສະຫາຍ ຄຳຫລ້າ ລໍລອນສີ ກຳມະການສູນກາງພັກ, ປະທານສູນກາງສະຫະພັນກໍາມະບານລາວ ແລະ ເປັນກຽດເຂົ້າຮ່ວມຂອງ ສະຫາຍ ດຣ ບຸນຈັນ ສິນທະວົງ ເລຂາຄະນະພັກ, ລັດຖະມົນຕີວ່າການກະຊວງ ໂຍທາທິການ ແລະ ຂົນສົ່ງ ມີບັນດາຄະນະ ພັກກະຊວງ, ຫົວໜ້າກົມຈັດຕັ້ງ ແລະ ພະນັກງານ, ບັນດາຜູ້ແທນ, ແຂກທີ່ຖືກເຊີນ ຈາກກົມຈັດຕັ້ງ ແລະ ພະນັກງານ ແລະ ກົມຂະບວນການ ສູນກາງກຳມະບານລາວ ແລະ ສະຫະພັນກຳມະບານກະຊວງກະສິກຳແລະປ່າໄມ້, ບັນດາ ສະຫາຍຜູ້ຕ່າງໜ້າຊາວໜຸ່ມ ແລະ ສະຫະພັນແມ່ຍິງກະຊວງ ແລະ ຄະນະນຳບັນດາຮາກຖານອ້ອມຂ້າງກະຊວງ ເຂົ້າ ຮ່ວມ, ບັນດາສະຫາຍທີ່ເຂົ້າຮ່ວມກອງປະຊຸມ ໄດ້ຍົກສູງ ຄວາມຮັບຜິດຊອບ ແລະ ມີລະບຽບວິໃນ, ສຸມສະຕິປັນຍາ ຂອງຕົນ ໃນການເຂົ້າຮ່ວມກອງປະຊຸມ ແລະ ເຮັດໃຫ້ກອງປະຊຸມດໍາເນີນໄປດ້ວຍ ບັນຍາກາດອັນດີ, ປະສົບຜົນສຳເລັດ ແລະ ບັນລຸຄາດໜາຍ ຂອງກອງປະຊຸມທີ່ໄດ້ວາງໄວ້ ເປັນຢ່າງດີ.
ກອງປະຊຸມໃນຄັ້ງນີ້ ມີຜູ້ແທນເຂົ້າຮ່ວມທັງໜົດ 118 ທ່ານ, ຊຶ່ງມາຈາກ 22 ຮາກຖານອ້ອມຂ້າງ ກະຊວງໂຍທາ ທິການ ແລະ ຂົນສົ່ງ, ໃນນັ້ນມີຄະນະບໍລິຫານງານ ສະຫະພັນກຳມະບານກະຊວງ ຊຸດເກົ່າ 7 ທ່ານ, ຍິງ 1 ທ່ານ ແລະ ແຂກຖືກເຊີນ ຈຳນວນ 17 ທ່ານ. ຕະຫຼອດເຄິງວັນ ກອງປະຊຸມໄດ້ ຄົ້ນຄ້ວາ ແລະ ຮັບຮອງເອົາບັນດາເນື້ອໃນ ດັ່ງນີ້:
- ກອງປະຊຸມໃຫຍ່ ໄດ້ພ້ອມກັນ ເຫັນດີເປັນເອກະພາບ ຕໍ່ບົດສຳຫຼວດການນຳພາລວມ ແລະ ບົດລາຍງານການ
ເມືອງ ຂອງຄະນະບໍລິຫານງານສະຫະພັນກຳມະບານ ກະຊວງໂຍທາທິການ ແລະ ຂົນສົ່ງ, ກອງປະຊຸມໄດ້ເປັນເອກະ ພາບກັນຕີລາຄາ ດ້ານດີ, ດ້ານອ່ອນ, ຂໍ້ຄົງຄ້າງສາເຫດ ແລະ ບົດຮຽນ ໃນການຊີ້ນຳ-ນຳພາ ແລະ ການຈັດຕັ້ງປະຕິບັດ ມະຕິກອງປະຊຸມໃຫຍ່ ສະໄໜທີ V ຜ່ານມາ ຂອງຄະນະບໍລິຫານງານສະຫະພັນກຳມະບານກະຊວງ ໂຍທາທິການ ແລະ ຂົນສົ່ງ ( ປີ 2010-2015 ) ແລະ ທິດທາງແຜນການເຄື່ອນໄຫວ 5 ປີ, ໃນຕໍ່ໜ້າ
( ປີ 2015-2020 ), ເຊິ່ງມີເນື້ອໃນຕົ້ນຕໍ່ດັ່ງນີ້:
1. ປັບປຸງ ແລະ ກໍ່ສ້າງການຈັດຕັ້ງກຳມະບານກະຊວງ, ຮາກຖານ ແລະ ພະນັກງານ ສະມາຊິກກຳມະບານ ໃຫ້ກາຍເປັນກຳລັງແຮງ ຂອງຄະນະພັກ, ອົງການລັດ ໃນການປະຕິບັດທິດທາງແຜນການ ແຕ່ລະໄລຍະໃຫ້ສຳເລັດຜົນ.
2. ປັບປຸງກໍ່ສ້າງ ແລະ ຂະຫຍາຍການຈັດຕັ້ງກຳມະບານ ໃຫ້ໜັກແໜ້ນເຂັ້ມແຂງ, ກວ້າງຂວາງ.
3. ທຸກຮາກຖານຕ້ອງຂະຫຍາຍສະມາຊິກກຳມະບານ ໃຫ້ເພີ່ມຂື້ນໃນທຸກໆປີ ໂດຍມີການປຸກລະດົມເຕົ້າ
ໂຮມມະຫາຊົນ ໃຫ້ເຊື່ອມຊຶມກົດໜາຍກຳມະບານ ເພື່ອສະໜັກເຂົ້າໃນການຈັດຕັ້ງ ແລະເຂົ້າເປັນສະມາຊິກກຳມະ ບານ ໂດຍຖືເອົາຄຸນນະພາບເປັນຕົ້ນຕໍ່.
4. ແຂ່ງຂັນຂະບວນການ 2 ດີ 5 ເປັນເຈົ້າ ຕິດພັນກັບການແຂ່ງຂັນຮັກຊາດ ແລະ ພັດທະນາ ໃຫ້ແຂງແຮງກວ່າເກົ່າ, ປະກອບສວ່ນເຂົ້າໃນການປະຕິບັດ ບັນດາຄາດໜາຍ ທີ່ກອງປະຊຸມໃຫຍ່ ຄັ້ງທີ່ IV ອົງຄະນະພັກກະຊວງ ແລະ ກອງປະຊຸມໃຫຍ່ ຄັ້ງທີ່ VI ຂອງສະຫະພັນກຳມະບານກະຊວງ; ພ້ອມກັນສູ້ຊົນໃຫ້ບັນລຸບັນດາເປົ້າໜາຍ ຂອງການພັດທະນາ ຂະແໜງໂຍທາທິການ ແລະ ຂົນສົ່ງ ໃນ 5 ປີຕໍ່ໜ້າ.
5. ເອົາໃຈໃສ່ວຽກງານປົກປ້ອງ ສິດ ແລະ ຜົນປະໂຫຍດອັນຊອບທຳ ຂອງສະມາຊິກກຳມະບານ, ພະນັກງານ ກຳ ມະກອນ ໃຫ້ມີປະສິດທິຜົນສູງກວ່າເກົ່າ.
ຊຶ່ງບັນດາຜູ້ແທນ ໄດ້ເປັນເອກະພາບກັນວ່າ: ຈະນຳເອົາທິດທາງແຜນການ ມະຕິກອງປະຊຸມໃຫຍ່ ຄັ້ງນີ້ໄປຜັນຂະ ຫຍາຍ ແລະ ຈັດຕັ້ງປະຕິບັດ ຢູ່ຮາກຖານ ກົມ-ກອງ ຂອງຕົນ ໃຫ້ໄດ້ຮັບຜົນສຳເລັດເປັນຢ່າງດີ.
2. ກອງປະຊຸມໄດ້ຮັບຟັງ ການປະກອບຄຳເຫັນ ຈາກໂຄງການຕົວແບບ ຂອງກົມຂົວທາງ ທີ່ລາຍງານໂດຍ
ສະຫາຍ ວັນທອງ ບຸດຕະນະວົງ ຫົວໜ້າໂຄງການກໍ່ສ້າງທາງ 13 ເໜືອ; ເຊິ່ງສະຫາຍໄດ້ ລາຍງານໃຫ້ເຫັນວ່າ ພາຍໃຕ້ ການຊີ້ນຳ-ນຳພາຢ່າງໃກ້ສິດຂອງຄະນະພັກກະຊວງ ແລະ ດ້ວຍຄວາມຮັບຜິດຊອບສູງຂອງຜູ້ຮັບຜິດຊອບໂຄງການ ຈຶ່ງເຮັດໃຫ້ ການປະຕິບັດໂຄງການດັ່ງກ່າວຮັບປະກັນໄດ້ຕາມມາດຕະຖານເຕັກນິກ ແລະ ກຳນົດເວລາ ທັງມີການປະສານຮ່ວມມືທີ່ດີຈາກທຸກພາກສ່ວນ ໂດຍສະເພາະແມ່ນຈາກທ້ອງຖິ່ນ.
3. ກອງປະຊຸມໃຫຍ່ ໄດ້ພ້ອມກັນໃຊ້ສິດ ປະຊາທິປະໄຕ ຂອງຕົນ ໄດ້ດຳເນີນການປ່ອນບັດເລືອກຕັ້ງ ເອົາຄະນະ ບໍລິຫານງານ ສະໄໜທີ VI ບົນພື້ນຖານ ມາດຖານເງື່ອນໄຂ ຖືກຕ້ອງຕາມກົດລະບຽບ ຂອງສະຫະພັນກຳມະບານລາວ ທີ່ກຳນົດໄວ້, ເຊິ່ງມີຜູ້ອອກສະໜັກຮັບເລືອກຕັ້ງ ຈຳນວນ 11 ທ່ານ, ຍິງ 01 ທ່ານ, ໃນນັ້ນ; ໄດ້ຄັດເລືອກເອົາ 09 ທ່ານ ເປັນຄະນະບໍລິຫາງານສະຫະພັນຍກຳມະບານກະຊວງ ໂຍທາທິການ ແລະ ຂົນສົ່ງ ( ຊຸດໃໜ່ ) ຄື:
- ທ່ານ ແສງດາວວີ ກັດຕິຍະສັກ
- ທ່ານ ຈັນຄຳ ບຸນມີໄຊ
- ທ່ານ ວັນສະແຫວງ ອຸດທະຈັກ
- ທ່ານ ດຣ. ວຽງນາມ ດວງພະຈັນ
- ທ່ານ ນ. ພູລາວັນ ສິດທິມຸງຄຸນ
- ທ່ານ ສິດທິເດດ ສະຫວັນມະໂນໄທ
- ທ່ານ ບຸນໄຊ ຈັນແດງ
- ທ່ານ ໄລທອງ ພົມມະວົງ
- ທ່ານ ບຸນຊົມ ບຸດຕະວົງ
ກອງປະຊຸມຄັ້ງປະຖົມມະລຶກຂອງ ຄະນະບໍລິຫານງານສະຫະພັນກຳມະບານກະຊວງ ໄດ້ເປັນເອກະສັນກັນເລືອກຕັ້ງ ເອົາ; ປະທານ, ຮອງປະທານ, ປະທານກວດກາ ແລະ ກຳມະການຄະນະບໍລິຫານງານ ດັ່ງລຸ່ມນີ້:
- ທ່ານ ແສງດາວວີ ກັດຕິຍະສັກ ເປັນປະທານ
- ທ່ານ ຈັນຄຳ ບຸນມີໄຊ ເປັນຮອງປະທານ
- ທ່ານ ວັນສະແຫວງ ອຸດທະຈັກ ເປັນຮອງປະທານ, ທັງເປັນປະທານກວດກາ
- ທ່ານ ດຣ. ວຽງນາມ ດວງພະຈັນ ເປັນກໍາມະການ
- ທ່ານ ນ. ພູລາວັນ ສິດທິມຸງຄຸນ ເປັນກໍາມະການ
- ທ່ານ ສິດທິເດດ ສະຫວັນມະໂນໄທ ເປັນກໍາມະການ
- ທ່ານ ບຸນໄຊ ຈັນແດງ ເປັນກໍາມະການ
- ທ່ານ ໄລທອງ ພົມມະວົງ ເປັນກໍາມະການ
- ທ່ານ ບຸນຊົມ ບຸດຕະວົງ ເປັນກຳມະການ
4. ກອງປະຊຸມຍັງໄດ້ຮັບກຽດຢ່າງສູງຮັບຟັງການ ໂອ້ລົມຂອງ ທ່ານ ຄຳຫລ້າ ລໍລອນສີ ກຳມະການສູນກາງພັກ, ປະທານສູນກາງສະຫະພັນກຳມະບານລາວ, ຊຶ່ງທ່ານໄດ້ຊົມເຊີຍ ຜົນງານໃນຊຸມປີຜ່ານມາ, ທ່ານໄດ້ເນັ້ນໜັກໃຫ້ ຄະນະບໍລິຫານງານ (ຊຸດໃໜ່) ເພີ້ມທະວີຄວາມຮັບຜິດຊອບ, ເຕົ້າໂຮມຊາວຜູ້ອອກແຮງງານ, ພະນັກງານລັດຖະກອນ, ກຳມະກອນ ເຂົ້າໃນການຈັດຕັ້ງກຳມະບານ ໃຫ້ນັບມື້ນັບຫຼາຍ. ດຳເນີນຊີວິດການເມືອງ, ເສຍເງີນບຳລຸງເປັນປົກກະຕິ.
5. ກອງປະຊຸມ ຂໍສະແດງຄວາມ ຍ້ອງຍໍ, ຊົມເຊີຍ ພະນັກງານ-ລັດຖະກອນ, ສະມາຊິກກຳມະບານ, ກໍາມະກອນແລະ ຊາວຜູ້ອອກແຮງງານ ໃນທົ່ວກະຊວງ, ເຊິ່ງຍາມໃດ ກໍ່ມີຄວາມຈົ່ງຮັກພັກດີຕໍ່ພັກ, ຕໍ່ປະເທດຊາດ, ປະຕິບັດແຜນການ ຂອງກຳມະບານກະຊວງ ໂຍທາທິການ ແລະ ຂົນສົ່ງ ວາງອອກ ແລະ ປະກອບສ່ວນ ສຸມສະຕິປັນຍາ ແລະ ເຮື່ອແຮງ ເຂົ້າໃນການ ລົບລ້າງຄວາມທຸກຍາກ ຂອງປະຊາຊົນບັນດາເຜົ່າ ຢ່າງເປັນຂະບວນຟົດຟື້ນ.
6. ກອງປະຊຸມຍັງໄດ້ຮຽກຮ້ອງມາຍັງ ຄະນະບໍລິຫານງານສະຫະພັນກຳມະບານ ( ຊຸດໃໜ່ ), ຜູ້ແທນແຕ່ລະ ສະຫາຍ, ການຈັດຕັ້ງກຳມະບານທຸກຂັ້ນ, ສະມາຊິກກຳມະບານ ຈົ່ງເຊີດຊູນ້ຳໃຈຮັກຊາດ, ຈິດໃຈເປັນເອກະລາດ, ເປັນເຈົ້າຕົນ ເອງ, ເພີງຕົນເອງ ແລະ ສ້າງຄວາມເຂັ້ມແຂງ ດ້ວຍຕົນເອງ, ຕັ້ງໜ້າເສີມຂະຫຍາຍມູນເຊື້ອອັນດີງາມ ຂອງຊົົນຊັ້ນ ກຳ ມະກອນ ແລະ ຊາວຜູ້ອອກແຮງງານ, ສຸມສະຕິປັນຍາ ແລະ ເຮື່ອແຮງເຂົ້າໃນການ ຈັດຕັ້ງປະຕິບັດ ມະຕິກອງປະຊຸມ ໃຫຍ່ ຄັ້ງທີ VII ຂອງສູນກາງສະຫະພັນກຳມະບານລາວ, ມະຕິກອງປະຊຸມໃຫຍ່ ຂອງອົງຄະນະພັກກະຊວງ ໂຍທາ ທິການ ແລະ ຂົນສົ່ງ ຄັ້ງທີ IV ແລະ ມະຕິກອງປະຊຸມໃຫຍ່ ຄັ້ງທີ VI ຂອງສະຫະພັນກໍາມະບານກະຊວງ ໂຍທາທິການ ແລະ ຂົນສົ່ງ ໃຫ້ເປັນຂະບວນຟົດຟື້ນ ແລະ ມີໜາກຜົນຕົວຈິງ.